DELEGIRANA UREDBA KOMISIJE (EU) 2019/714

z dne 7. marca 2019

o nadomestitvi Priloge I ter spremembi prilog II in VII k Uredbi (EU) št. 211/2011 Evropskega parlamenta in Sveta o državljanski pobudi

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 16 Uredbe,

ob upoštevanju naslednjega:

(1) V členu 7(2) Uredbe (EU) št. 211/2011 o državljanski pobudi je določeno, da mora v najmanj eni četrtini držav članic število podpisnikov državljanske pobude ustrezati številu poslancev Evropskega parlamenta, izvoljenih v vsaki državi članici, pomnoženemu s količnikom 750. To najmanjše število je določeno v Prilogi I k navedeni uredbi.

(2) Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno ne sklene, da se to obdobje podaljša.

(3) Evropski svet je 28. junija 2018 sprejel Sklep Evropskega sveta (EU) 2018/937 (2) o sestavi Evropskega parlamenta. V navedenem sklepu, ki je začel veljati 3. julija 2018, je za vsako državo članico določeno število izvoljenih predstavnikov v Evropskem parlamentu za parlamentarno obdobje 2019–2024, ki se začne 2. julija 2019. Da bi se ta pravila upoštevala v zvezi z najmanjšim številom podpisnikov iz Priloge I k Uredbi (EU) št. 211/2011, je primerno spremeniti Prilogo I k Uredbi (EU) št. 211/2011. Ta sprememba bi se morala začeti uporabljati 2. julija 2019, ko se začne parlamentarno obdobje 2019–2024. Če pa bi se dveletno obdobje iz člena 50(3) Pogodbe o Evropski uniji podaljšalo prek tega datuma, bi se morala sprememba začeti uporabljati po izteku podaljšanega obdobja. Zaradi jasnosti je treba Prilogo I nadomestiti.

(4) Člen 4(1) Uredbe (EU) št. 211/2011 določa, da morajo organizatorji predlagane državljanske pobude pobudo poslati Komisiji v prijavo in zagotoviti informacije iz Priloge II k navedeni uredbi.

(5) Člen 9 Uredbe (EU) št. 211/2011 določa, da morajo organizatorji za predložitev državljanske pobude Komisiji uporabiti obrazec iz Priloge VII k navedeni uredbi.

(6) Obrazca iz prilog II in VII k Uredbi (EU) št. 211/2011 vsebujeta opombo, ki navaja informacije o tem, kako se obdelajo osebni podatki organizatorjev in sponzorjev pobude. Da bi se izognili zamenjavi z izjavo o varstvu osebnih podatkov, ki se uporablja za zadevno obdelavo podatkov, je treba informacije v navedeni opombi skrajšati in poenostaviti.

(7) Besedilo opomb se sklicuje na Uredbo (ES) št. 45/2001 Evropskega parlamenta in Sveta (3). Uredba (ES) št. 45/2001 je bila 11. decembra 2018 razveljavljena in nadomeščena z Uredbo (EU) 2018/1725 Evropskega parlamenta in Sveta (4). Sklicevanje na Uredbo (ES) št. 45/2001 bi bilo zato treba črtati iz navedenih opomb.

(8) Prilogo I k Uredbi (EU) št. 211/2011 bi bilo zato treba nadomestiti, prilogi II in VII k navedeni uredbi pa bi bilo treba ustrezno spremeniti –

SPREJELA NASLEDNJO UREDBO:

Člen 1 Uredba (EU) št. 211/2011 se spremeni: (1) Priloga I se nadomesti z besedilom iz Priloge k tej uredbi; (2) v Prilogi II se besedilo opombe (1) nadomesti z naslednjim besedilom: „(1) Javnosti bodo prek spletnega registra Komisije na voljo le polna imena organizatorjev, elektronski poštni naslovi kontaktnih oseb ter podatki v zvezi z viri podpore in financiranja. Posamezniki, na katere se nanašajo osebni podatki, imajo pravico, da ugovarjajo zoper objavo svojih osebnih podatkov zaradi nujnih in legitimnih razlogov, ki izhajajo iz njihovega posebnega stanja.“; (3) v Prilogi VII se besedilo opombe (1) nadomesti z naslednjim besedilom: „(1) Javnosti bodo prek spletnega registra Komisije na voljo le polna imena organizatorjev, elektronski poštni naslovi kontaktnih oseb ter podatki v zvezi z viri podpore in financiranja. Posamezniki, na katere se nanašajo osebni podatki, imajo pravico, da ugovarjajo zoper objavo svojih osebnih podatkov zaradi nujnih in legitimnih razlogov, ki izhajajo iz njihovega posebnega stanja.“

Člen 2 Ta uredba začne veljati dvajseti dan po objavi v Uradnem listu Evropske unije. Točka 1 člena 1 se uporablja od 2. julija 2019 ali od dne, ki sledi dnevu, ko se Pogodbi prenehata uporabljati za Združeno kraljestvo v skladu s členom 50(3) Pogodbe o Evropski uniji, če ta nastopi pozneje.

Ta uredba je v celoti zavezujoča in se neposredno uporablja v vseh državah članicah. V Bruslju, 7. marca 2019 Za Komisijo Predsednik Jean-Claude JUNCKER

(1) UL L 65, 11.3.2011, str. 1.

(2) Sklep Evropskega sveta (EU) 2018/937 z dne 28. junija 2018 o sestavi Evropskega parlamenta (UL L 165 I, 2.7.2018, str. 1).

(3) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(4) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).